สกู๊ป : พ.ร.ก.ต่างด้าว...แก้ปัญหาแรงงานผิดกฎหมาย
การตรากฎหมายกำหนดการบริหารจัดการการทำงานของคนต่างด้าว ที่มีผลบังคับใช้แล้ว นับเป็นประเด็นทางกฎหมายที่ใกล้ตัวและมีความสำคัญอย่างยิ่ง เพราะกฎหมายนี้ นับเป็นการขันน็อตครั้งใหญ่ให้กับมาตรการดูแลแรงงานต่างด้าวให้รัดกุม ซึ่งแน่นอนว่า ย่อมส่งผลกระทบต่อสังคม  ผู้ประกอบการ และตัวแรงงานต่างด้าวเอง 
 
พระราชกำหนดการบริหารจัดการการทำงานของคนต่างด้าว พุทธศักราช 2560 ที่ประกาศในราชกิจจานุเบกษา เมื่อวันที่ 22 มิถุนายนที่ผ่านมา ได้สร้างปรากฎการณ์ความตื่นตัวของหลายฝ่ายในสังคม โดยเฉพาะผู้ประกอบการ ที่ เพราะตามสารกฎหมายฉบับนี้ ซึ่งมีผลบังคับใช้ทันที จะทำให้ผู้ประกอบการรายใดที่ยังฝ่าฝืน รับคนต่างด้าวที่ไม่มีใบอนุญาตทำงาน หรือ รับคนต่างด้าวเข้าทำงานในอาชีพที่ห้ามคนต่างด้าวทำ เข้าทำงานกับตน ผู้นั้นจะมีโทษปรับขั้นต่ำถึง 400,000 บาท ต่อคนต่างด้าวที่จ้างไว้ 1 คน  ท่ามกลางเสียงสะท้อนความกังวลว่า อาจกระทบต่อการประกอบธุรกิจ โดยเฉพาะ กระทบต่อผู้ประกอบการรายย่อยอย่างภาคการเกษตร ที่มีต้นทุนทางการผลิตที่น้อย และหลายงาน เป็นงานที่คนไทยไม่ทำให้ จึงยังจำเป็นต้องมีการใช้แรงงานต่างด้าว
นี่คือการตรากฎหมายครั้งสำคัญ เพื่อขจัดปัญหาเกิดจากการนำคนต่างด้าวเข้ามาทำงานกับนายจ้างในประเทศและแก้ไขปัญหาการจัดระเบียบการทำงานของคนต่างด้าวในประเทศไทยที่อาจนำไปสู่การกระทำอันเป็นการค้ามนุษย์   โดยเป็นการปรับปรุง รวมกฎหมายว่าด้วยการทำงานของคนต่างด้าว พ.ศ.2551 และกฎหมายว่าด้วยการนำคนต่างด้าวมาทำงานกับนายจ้างในประเทศ พ.ศ.2559  เข้าด้วยกันเป็นฉบับเดียว เพื่อให้ภาครัฐจะสามารถจัดระเบียบและให้ความคุ้มครองแก่แรงงานต่างด้าวให้มีความเหมาะสม เป็นไปตามมาตรฐานสากล

สาระสำคัญ ของพระราชกำหนดนี้ อาทิ ผู้ใดประสงค์จะจ้างคนต่างด้าวซึ่งอยู่นอกราชอาณาจักรเข้ามาทำงานในกิจการของตนเองในราชอาณาจักรให้ยื่นคำขออนุญาตทำงานต่อนายทะเบียนและชำระค่าธรรมเนียมแทนคนต่างด้าว  ใบอนุญาตทำงานที่ออกให้ตาม พ.ร.ก.นี้ มีอายุไม่เกิน 2 ปี นับแต่วันที่ออก เว้นแต่ใบอนุญาตทำงานที่ออกให้แก่คนต่างด้าวตามมาตรา 62 ให้มีอายุเท่าระยะเวลาที่ได้รับอนุญาตให้เข้ามาทำงานตามกฎหมานนั้นๆ  การต่อใบอนุญาตทำงานให้ต่อได้ครั้งละไม่เกิน 1 ปี โดยให้กระทำเพียงเท่าที่จำเป็น และให้มีการจัดตั้งกองทุนเพื่อการบริหารจัดการการทำงานของคนต่างด้าว เพื่อเป็นทุนหมุนเวียนสำหรับใช้จ่ายเกี่ยวกับการบริหารการจัดการการทำงานของคนต่างด้าว ส่วนคนต่างด้าวที่ได้รับใบอนุญาตทำงานหรือได้รับการผ่อนผันให้ทำงาน ตาม พ.ร.บ.การทำงานของคนต่างด้าว พ.ศ.2551 อยู่ในวันก่อนวันที่พ.ร.ก.นี้บังคับใช้ให้ถือว่าได้รับอนุญาตทำงานหรือได้รับผ่อนผันให้ทำงานตาม พ.ร.ก.นี้
 
ขณะที่ ผู้ใดรับคนต่างด้าวเข้าทำงานโดยฝ่าฝืน คือใช้แรงงานต่างด้าวที่ไม่มีใบอนุญาตทำงาน ต้องระวางโทษปรับตั้งแต่ 400,000-800,000 บาทต่อคนต่างด้าวที่จ้าง 1 คน และยังกำหนดโทษสำหรับนายหน้า โดยผู้ใดนำคนต่างด้าวมาทำงานในประเทศโดยไม่ปฏิบัติตามหลักเกณฑ์ วิธีการ และเงื่อนไขที่กำหนดไว้ ต้องระวางโทษจำคุกไม่เกิน 6 เดือน หรือปรับ ไม่เกิน 100,000 บาท หรือทั้งจำทั้งปรับ
 
 ทั้งนี้ กฎหมายฉบับนี้ จะทำให้ ผู้ประกอบการเอง ได้คนต่างด้าวมาทำงานอย่างถูกต้องตามกฎหมาย มีคุณภาพตามความต้องการ สามารถตรวจสอบคนต่างด้าวได้หากประสบ พร้อมทั้ง ยังมีกลไกการร้องทุกข์ ให้แก่คนต่างด้าวและผู้เกี่ยวข้องที่ไม่ได้รับความเป็นธรรม  ท้ายที่สุด ในภาพรวมของประเทศ ยังจะทำให้ไทย มีระเบียบการบริหารจัดการแรงงานต่างด้าวที่ได้มาตรฐานสากล   ปิดตายอีกหนึ่งต้นทางของการค้ามนุษย์ ซึ่งจะสร้างความเชื่อมั่น และความเข้มแข็งของเศรษฐกิจไทยในระดับเวทีโลกอีกด้วย